ธปท.จ่อลดดอก ‘วิรไท’ ลั่นพร้อมปรับหากศก.โลกแย่เกินคาด เล็งหั่นจีดีพีปีนี้ลงอีก
“วิรไท” เปิดใจพร้อมลดดอกเบี้ยนโยบายหากสถานการณ์เศรษฐกิจโลกไม่ฟื้นตัวตามคาดการณ์
1 มี.ค. 2559

“วิรไท” เปิดใจพร้อมลดดอกเบี้ยนโยบายหากสถานการณ์เศรษฐกิจโลกไม่ฟื้นตัวตามคาดการณ์
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยกับสำนักข่าวซีเอ็นบีซี ว่า ธปท.พร้อมจะปรับลดอัตราดอกเบี้ยเพิ่มเติมอีก ถ้าสภาพการณ์เศรษฐกิจโลกไม่เคลื่อนไปในทิศทางที่คาดการณ์ไว้ ในขณะที่อัตราเงินเฟ้อติดลบช่วงนี้ เป็นผลมาจากราคาน้ำมันถูกหากราคาน้ำมันไม่ปรับลดลงแรงต่อไปอีกอัตราเงินเฟ้อน่าจะฟื้นตัว
ทั้งนี้ ธปท.จะพิจารณาปรับลดอัตราดอกเบี้ยอย่างระมัดระวังไม่ให้มีผลกระทบต่อเสถียรภาพทางเศรษฐกิจ และจะพิจารณาผลกระทบของนโยบายการเงินอย่างระมัดระวังเช่นกัน
ผู้ว่าการ ธปท. กล่าวว่า การพึ่งพานโยบายทางการเงินเป็นระยะเวลานานจะก่อให้เกิดผลลบได้ การขับเคลื่อนเศรษฐกิจควรพึ่งพานโยบายอื่นควบคู่ไปด้วย เช่น นโยบายทางการคลัง และนโยบายการสนับสนุนการปรับโครงสร้างทางเศรษฐกิจ เช่นเดียวกับประเทศอื่นๆ ทั่วโลกที่มีช่องทางการกระตุ้นทางการคลัง
“นับตั้งแต่เดือน ธ.ค.ที่ผ่านมา ความเสี่ยงต่อเศรษฐกิจกลับเกิดขึ้นมากกว่าที่คาดการณ์ไว้ และอาจส่งผลให้ต้องปรับลดคาดการณ์เศรษฐกิจสำหรับปีนี้ลงได้” นายวิรไท กล่าว
ก่อนหน้านี้ ธปท.ปรับลดอัตราดอกเบี้ยลง 2 ครั้งในปี 2558 อยู่ที่ 1.5% เพื่อกระตุ้นเศรษฐกิจ โดยในเดือน ธ.ค.ที่ผ่านมา ธปท.คาดการณ์เศรษฐกิจไทยจะขยายตัว 3.5% ในปีนี้
อย่างไรก็ตาม นายวิรไท ระบุว่า แม้เศรษฐกิจจีนจะชะลอตัวลงจนเป็นปัจจัยกดดันราคาสินค้าโภคภัณฑ์และส่งผลกระทบต่อเศรษฐกิจไทย แต่หลายภาคส่วนยังคงมีการส่งออกเพิ่มขึ้น เช่น อิเล็กทรอนิกส์และชิ้นส่วนสมาร์ทโฟน
นายพรายพล คุ้มทรัพย์ อดีตคณะกรรมการนโยบายการเงิน (กนง.) กล่าวว่าในปีนี้มีโอกาสเป็นไปได้สูงมากที่จะเห็น ธปท.ลดดอกเบี้ยนโยบาย เนื่องจากเศรษฐกิจโลกแย่กว่าที่คิด ประเทศที่คิดว่าเศรษฐกิจจะฟื้นอย่างญี่ปุ่น สหภาพยุโรป ก็ไม่ฟื้น ส่วนประเทศที่คิดว่าจะไม่แย่อย่างจีน ก็กลับเกิดปัญหามากกว่าที่คิด บราซิลและรัสเซียถึงขั้นเศรษฐกิจถดถอย สหรัฐอเมริกาฟื้นตัวอยู่ประเทศเดียวก็ยังไปต่อไม่ไหวต้องกลับมาทบทวนนโยบายเหมือนกัน
นายพรายพล กล่าวว่า การที่เศรษฐกิจโลกแย่กว่าคาดการณ์ ทำให้การส่งออกของไทยติดลบหนักมาก เดือน ม.ค. ตัวเลขติดลบถึง 8.9% การลดดอกเบี้ยลงมีส่วนทำให้ค่าเงินบาทอ่อนค่าลงได้อีก ซึ่งจะช่วยเรื่องการส่งออกได้บ้าง
“เชื่อว่า กนง.ต้องมีมติไม่เอกฉันท์ จะมีกรรมการบางส่วนเชื่อว่าลดดอกเบี้ยไม่ช่วยอะไร ส่วนที่เห็นว่าควรลดดอกเบี้ยก็เพราะต้องการประคองเศรษฐกิจไม่ให้ทรุดหนักลงไปอีก เนื่องจากการบริโภคในประเทศยังไม่ขยายตัวมาก หากไม่พยุงเศรษฐกิจปล่อยให้ไหลลงไปแล้ว เวลาดึงขึ้นก็จะเหนื่อย” นายพรายพล กล่าว
นายเมอร์วิน คิง อดีตผู้ว่าการธนาคารกลางอังกฤษ (บีโออี)  ระบุในหนังสือพิมพ์ซันเดย์ เทเลกราฟ ว่า วิกฤตทางการเงินจะเกิดขึ้นอย่างแน่นอน หากไม่มีการปฏิรูประบบธนาคารและโครงสร้างพื้นฐานในระบบการเงิน
นายคิง ระบุว่า ความล้มเหลวในการจัดการกับความไม่สมดุลที่เกิดขึ้นในระบบเศรษฐกิจโลก จะยิ่งทำให้วิกฤตทางการเงินเกิดขึ้นในเร็วๆ นี้ โดยในปัจจุบันบรรดาธนาคารกลางทั่วโลกต่างตกอยู่ในทางสองแพร่ง ซึ่งทำให้ไม่สามารถที่จะตัดสินใจปรับขึ้นอัตราดอกเบี้ยด้วยกลัวว่าจะเป็นการยับยั้งเศรษฐกิจที่กำลังจะฟื้นตัว